ג'ון מקריי

לוטננט קולונל ג'ון מקריי (באנגלית: John McCrae;‏ 30 בנובמבר 1872 – 28 בינואר 1918) היה רופא צבאי וקצין בצבא קנדה שהשתתף במערכה שהתנהלה בחזית המערבית במלחמת העולם הראשונה ואף מצא בה את מותו. התפרסם לאחר שכתב, בתקופת המלחמה, את השיר "בשדות פלנדריה" שרבים מוצאים בו ביטוי הולם לכאב על הקטל הנוראי שחוו הצדדים הלוחמים והוא מוקרא, תדיר, בטקסי הזיכרון לחללי מלחמת העולם הראשונה. ג'ון מקריי נודל ב-1872 בעיירה גואלף שבאונטריו (קנדה) לדייוויד ג'ון מקריי (David McCrae) ולג'נט לבית סימפסון-אקפורד (Janet Simpson Eckford), אח לתומס ג'ון מקריי (אנ') וגייליס קילגור (Geills Kilgour). בנעוריו למד בית ספר מקצועי ציבורי בעיר הולדתו (אנ') ועם סיום לימודיו עבר הכשרה צבאית במבצר פרונטנק (אנ') במסגר חיל התותחנים של צבא קנדה. ב-1894 החל לימודי אנגלית ומתמטיקה במסגרת המכללה החקלאית של אונטריו (אנ') והמשיך ללמוד באוניברסיטת טורונטו שם השלים תואר ראשון. לאחר סיום התואר הראשון זכה במלגה שאיפשרה לו להמשיך בלימודי רפואה אותם סיים ב-1898. את משרתו הראשונה קיבל ג'ון מקריי בבית החולים הכללי של אונטריו וב-1899 התקבל לעבודה בבית החולים ג'ונס הופקינס שבבלטימור (מרילנד). ב-1900 גויס לצבא הקנדי בדרגת לוטננט והוצב, כרופא, ב"רגימנט הארטילריה המלכותי" (אנ'). לאחר גיוסו נשלח לדרום אפריקה שם השתתף במלחמת הבורים השנייה עד שחרורו ב-1902. עם חזרתו מדרום אפריקה זכה ג'ון מקריי במספר מינויים כרופא ומרצה באוניברסיטאות, בתי חולים ומכוני מחקר וביניהם: פרופסור לפתולוגיה באוניברסיטת ורמונט (עד 1911). מרצה באוניברסיטת מקגיל שבמונטריאול. רופא פתולוג ב"בית החולים הכללי במונטריאול" (אנ'). רופא ועוזר פתולוג ב"בית החולים המלכותי של מונטריאול" (אנ'). רופא פתולוג ב"בית החולים ליתומים ותינוקות של מונטריאול" (מ-1905). רופא ב"בית החולים אלכסנדרה למחלות מידבקות" (מ-1908). במקביל לעבודתו במוסדות השונים פתח ב-1905 מרפאה משלו. באותן שנים נסע למספר חודשים ללימודים והשתלמות מקצועית באנגליה כשבסופם התקבל כחבר בקולג' המלכותי לרופאים. ב-1910 השתתף, כרופא, במשלחת מדעית, שארגן המושל הכללי של קנדה, אלברט גריי, לחקר מפרץ הדסון. ב-1912 פרסם ג'ון מקריי ספר מקצועי בתחום הרפואה בשם "A Text-Book of Pathology for College Students of Medicine". עם פרוץ מלחמת העולם הראשונה גויס ג'ון מקריי, כרופא צבאי, בחיל התותחים הקנדי (Canadian Field Artillery), הועלה לדרגת מייג'ור ונשלח עם יחידתו לחזית המערבית. באפריל 1915 נלחמה היחידה בקרב איפר השני כשג'ון מקריי ניהל מרפאה בקו האחורי לטיפול בפצועים. ביוני 1915 הצטווה ג'ון מקריי להקים את בית חולים שדה מספר 3 של צבא קנדה בקרבת העיר בולון-סור-מר שבצפון צרפת. בית חולים זה, בו נעשה שימוש באוהלים, פעל במשך שמונה חודשים ולאחר שסבל מפגעי מזג האוויר הועבר למבני אבן בתוך העיר בולון-סור-מר. על אף הפרסום לו זכה בגלל השיר המשיך מקריי לשרת בבית החולים ה-3. בינואר 1918 חלה בדלקת ריאות חריפה, אושפז בבית חולים בריטי בצפון צרפת וב-28 בינואר נפטר. הובא למנוחות, בטקס צבאי מלא, בבית הקברות הצבאי של ועדת חבר העמים לקברי מלחמה בקרבת העיר וימרה (אנ'). ערך מורחב – בשדות פלנדריה ב-2 במאי 1915, במהלך קרב איפר השני, נהרג חברו הטוב של ג'ון מקריי, לוטננט אלקסיס הלמר (אנ'). מוות זה השפיע עמוקות על ג'ון מקריי שכתב למחרת את השיר "בשדות פלנדריה". השיר התפרסם ברחבי העולם כבר בתקופת המלחמה ואף תורגם למספר רב של שפות. רבים מצאו בשיר שיקוף נאמן לתחושות האבל על המוות של כל כך הרבה חיילים בשדות הקרב. הבית בו נולד (אנ') הפך ב-1963 לאתר מורשת קנדית ומוזיאון המציג מידע על ג'ון מקריי. אגודת הרופאים הקנדים מעניקה מדליה על שמו של ג'ון מקריי לרופאים צבאיים וארגוני רפואה צבאיים שפעלו באופן יוצא מהכלל. בקרבת איפר שבפלנדריה (בלגיה) הוקם אתר הנצחה על שמו של ג'ון מקריי שכולל גם פינה המוקדשת לשירו (אנ'). כנסיית סנט ג'ורג' באיפר הקדישה פינת הנצחה לג'ון מקריי. מספר בתי ספר בקנדה נקראו על שמו של ג'ון מקריי (גואלף (אנ'), מרקהאם (אנ'), טורונטו ואוטווה). ב-2015 הוצב פסל של ג'ון מקריי בעיר אוטווה ועותק שלו הוצב בעיר הולדתו גואלף (אנ'). הרחוב הסמוך לבית הקברות בו הובא למנוחות נקרא על שמו של ג'ון מקריי. אחד מההרים בבריטיש קולומביה נקרא על שמו. השיר חקוק בגן הזיכרון שדות פלנדריה שבלונדון. McCrae, Lieutenant Colonel John (1919), In Flanders Fields and Other Poems, Arcturus Publishing (reprint 2008), ISBN 1-84193-994-3 מדיה וקבצים בנושא ג'ון מקריי בוויקישיתוף הנצחת ג'ון ג'ון מקריי, באתר מוזיאון העיר גואלף הביוגרפיה של ג'ון ג'ון מקריי, באתר Biographi ג'ון ג'ון מקריי המשורר, באתר Poets.org ג'ון ג'ון מקריי, באתר Veterans.gc.ca ג'ון מקריי, באתר "Find a Grave" (באנגלית) כתבי ג'ון מקריי בפרויקט גוטנברג (באנגלית) ג'ון מקריי, במסד הנתונים הקולנועיים IMDb (באנגלית) ג'ון מקריי, באתר MusicBrainz (באנגלית) משפחתו של ג'ון ג'ון מקריי, באתר Wellington Advertiser המדליה לזכר ג'ון ג'ון מקריי, באתר Canadian Medical Association